
	Образецът на консултационен документ влиза в сила от 01 януари 2021 г.




	КОНСУЛТАЦИОНЕН ДОКУМЕНТ

	1. ОСНОВНА ИНФОРМАЦИЯ ЗА КОНСУЛТАЦИЯТА

	1.1.
	Въведение:
Съветът по отбрана е колегиален съвещателен орган на министъра на отбраната, който го подпомага, при вземане на решение по политико-военни и стратегически въпроси, свързани с планиране и развитие на Въоръжените сили.
С влизане в сила на Закона за изменение и допълнение на Закона за отбраната и въоръжените сили на Република България (ЗИД на ЗОВСРБ) (обн. ДВ, бр. 38 от 2020 г.). съставът на Съвета по отбрана е разширен, като освен заместник-министрите на отбраната, началника на политическия кабинет, постоянния секретар на отбраната, началника на отбраната и неговите заместници, командира на Съвместното командване на силите, командирите на Сухопътните войски, Военновъздушните сили и Военноморските сили, са добавени и командира на Съвместното командване на специалните операции, директора на Служба "Военно разузнаване" и началника на Военна академия "Георги Стойков Раковски".
Мотивът за включването на командира на Съвместното командване на специалните операции е изменението в чл. 60а, ал. 2, т. 3 от ЗОВСРБ с което Съвместното командване на специалните операции става част от Българската армия, наравно със Съвместното командване на силите и трите вида въоръжени сили.
Създадените през 2021 г. Командване за логистична поддръжка и Командване за комуникационно-информационна поддръжка и киберотбрана са част от Българската армия, на оперативното ниво на управление, наравно със Съвместното командване на силите и трите вида въоръжени сили, но командирите им не са включени в състава на Съвета по отбрана.
Увеличаването на членовете на Съвета по отбрана не доведе до повишаване ефективността на неговата дейност за подпомагане на министъра на отбраната.
Целесъобразно е съставът на Съвета по отбрана да бъде възстановен във вида си от преди влизане в сила на ЗИД на ЗОВСРБ (обн. ДВ, бр. 38 от 2020 г.). Още повече нормативната уредба дава възможност в заседанията на Съвета по отбрана, по решение на министъра на отбраната, да участват и други лица, освен определените в ЗОВСРБ.

Реализирането на това предложение е свързано с изменение и допълнение на чл. 33, ал. 1 от ЗОВСРБ.

	1.2.
	Цели на консултацията:
Да се запознаят заинтересованите страни с предложението, като им бъде предоставена възможност да изразят становищата си. 
Предложенията, изпратени от заинтересованите страни ще бъдат разгледани, обсъдени и взети предвид при съставяне на законопроекта. 
Анализът и обобщението на становищата, изразени по време на консултациите, ще позволят да бъде извършена по-всеобхватна и пълна оценка на въздействието на проекта на закона. 
Съпътстващи цели на консултацията са: 
• получаване на мнения и становища от заинтересованите страни за обхвата и същността на проекта на закон; 
• получаване на предложения за по-ефективно постигане на целите на проекта на закон; 
• идентифициране на допълнителни възможности, алтернативни на предложенията; 
• оценка на въздействието на проекта на изменение на закон.

	1.3.
	Консултационен процес:
[bookmark: _GoBack]Срокът на консултацията е в периода 06.12 до 18.12.2022 г. Консултационният документ е публикуван на Портала за обществени консултации на Министерския съвет. В рамките на консултацията заинтересованите страни могат да изразят своето мнение и да направят своите предложения в контекста на целите на правителствената политика в тази област. Всички заинтересовани страни могат да направят коментари и предложения по следните начини: 
- Портала за обществени консултации: изисква регистрация.

Обратна връзка: 
След приключването на обществената консултация всички предложения ще бъдат обобщени и отразени в таблица към проекта на цялостна предварителна оценка на въздействието, която ще бъде публикувана за обществено обсъждане на Портала за обществени консултации заедно с проекта на закон. В становищата си заинтересованите страни следва да посочат кое заинтересовано лице представляват. Тази информация е необходима, за да може след получаване на становищата и препоръките, да се анализира правилно въздействието на предложението върху съответната група заинтересовани страни.

	1.4.
	Относими документи и нормативни актове:
Закон за отбраната и въоръжените сили на Република България;

	2. ОПИСАНИЕ НА ПРЕДЛОЖЕНИЕТО
В съществуващата разпоредба на чл. 33, ал. 1 да се заличат командира на Съвместното командване на специалните операции, директора на Служба "Военно разузнаване" и началника на Военна академия "Георги Стойков Раковски".

	3. ВЪПРОСИ ЗА ОБСЪЖДАНЕ
1. Считате ли целесъобразно  основния състав на Съвета по отбрана да бъде възстановен във вида преди влизане в сила на ЗИД на ЗОВСРБ (обн. ДВ, бр. 38 от 2020 г.)?  
2. Какви ще са последствията от предвижданата промяна?

	4. ДОКУМЕНТИ, СЪПЪТСТВАЩИ КОНСУЛТАЦИЯТА
Проект на Закон за изменение и допълнение на Закона за отбраната и въоръжените сили на Република България

